## Odluka o općinskim porezima Općine Lovinac

### NN 6/2007 (15.1.2007.), Odluka o općinskim porezima Općine Lovinac

# OPĆINA LOVINAC

**288**

Na temelju članka 30. st. 1. Zakona o financiranju jedinica lokalne i područne
(regionalne) samouprave (»Narodne novine« br. 117/93, 69/97, 33/00, 73/00,
127/00, 59/01, 107/01, 117/01, 150/02 i 147/03), te članka 18. Statuta Općine
Lovinac (»Glasnik« br. 10/05 i 2/06), Općinsko vijeće Općine Lovinac na svojoj
16. redovnoj radnoj sjednici održanoj dana 23. 11. 2006. godine donijelo je

## ODLUKU

### O OPĆINSKIM POREZIMA OPĆINE LOVINAC

OPĆE ODREDBE

Članak 1.

Ovom Odlukom o općinskim porezima kao vlastitim izvorima prihoda Općine Lovinac,
utvrđuju se stope i visine poreza, te način obračuna i plaćanja u skladu sa
Zakonom o financiranju jedinica lokalne i područne (regionalne) samouprave.

Članak 2.

Općinski se porezi plaćaju na području Općine Lovinac prema Zakonu o
financiranju jedinica lokalne i područne (regionalne) samouprave i prema ovoj
Odluci.

Članak 3.

Prema Zakonu o financiranju jedinica lokalne i područne (regionalne) samouprave
Općini Lovinac pripadaju i uvode se sljedeći općinski porezi:
1. prirez porezu na dohodak,
2. porez na potrošnju,
3. porez na kuće za odmor,
4. porez na tvrtku, odnosno naziv,
5. porez na korištenje javnih površina,
6. porez na neobrađeno obradivo poljoprivredno zemljište,
7. porez na nekorištene poduzetničke nekretnine,
8. porez na neizgrađeno građevinsko zemljište.

*1. Prirez porezu na dohodak*
Članak 4.

Prirez porezu na dohodak plaća se na području Općine Lovinac prema Zakonu o
porezu na dohodak (»Narodne novine« br. 177/04) i Pravilniku o porezu na dohodak
(»Narodne novine« br. 1/05 i 14/05). Prirez porezu na dohodak plaća se na
dohodak od nesamostalnog rada, porez na dohodak od samostalne djelatnosti,
dohodak od imovine i imovinskih prava, dohodak od kapitala i dohodak od
osiguranja.

Članak 5.

Osnovica prirezu poreza na dohodak je porez na dohodak utvrđen sukladno Zakonu o
porezu na dohodak i Pravilniku o porezu na dohodak.

Članak 6.

Prirez porezu na dohodak plaća se po stopi od 3 % na osnovicu iz članka 5. ove
Odluke.

*2. Porez na potrošnju*
Članak 7.

Porez na potrošnju se plaća na potrošnju alkoholnih (prirodna i specijalna vina,
žestoka pića, likeri i pivo) i bezalkoholnih pića u ugostiteljskim objektima.

Članak 8.

Obveznik poreza na potrošnju iz članka 7. ove Odluke je svaka pravna i fizička
osoba koja pruža ugostiteljske usluge.

Članak 9.

Osnovica na porez na potrošnju iz članka 7. ove Odluke je prodajna cijena pića
po kojoj se pića prodaju u ugostiteljskim objektima.

Članak 10.

Porez na potrošnju alkoholnih i bezalkoholnih pića plaća se po stopi od 3 %.
Porez na potrošnju obračunava se i plaća u rokovima i na način propisan Zakonom
o porezu na dodanu vrijednost.

Članak 11.

Obračunati porez na potrošnju alkoholnih i bezalkoholnih pića obveznik poreza
plaća u roku od 15 dana po isteku tjedna na način propisan Zakonom o porezu na
dodanu vrijednost.

*3. Porez na kuće za odmor*
Članak 12.

Porez na kuće za odmor plaćaju pravne i fizičke osobe koje su vlasnici kuća za
odmor, a koje se nalaze na području Općine Lovinac.
Kućom za odmor ne smatraju se gospodarske zgrade koje služe za smještaj
poljoprivrednih strojeva, oruđa i drugog alata.

Članak 13.

Porez na kuće za odmor plaća se u iznosu od 15 kuna godišnje po četvornom metru
korisne površine kuće za odmor.

Članak 14.

Porez na kuće za odmor ne plaća se za kuće za odmor koje se ne mogu koristiti.
Kućom za odmor iz stavka 1. ovog članka smatraju se kuće za odmor koje se ne
mogu koristiti zbog prirodnih nepogoda (poplava, požara, potresa) te starosti i
trošnosti.

Članak 15.

Obveznici poreza na kuće za odmor moraju Općini Lovinac dostaviti podatke o
kućama za odmor, koji se odnose na mjesto gdje se objekt nalazi i korisnoj
površini, najkasnije do 31. ožujka godine za koju se utvrđuje porez na kuće za
odmor.
Porez na kuće za odmor plaća se u roku 15 dana od dana dostave rješenja o
utvrđivanju tog poreza.

*4. Porez na tvrtku odnosno naziv*
Članak 16.

Porez na tvrtku odnosno naziv (u daljnjem tekstu: porez na tvrt­ku) plaćaju
godišnje pravne i fizičke osobe koje su obveznici poreza na dobit ili poreza na
dohodak i to:
– pravne osobe iz oblasti industrije, poljoprivrede,
   šumarstva, graditeljstva i
prometa                          1.000 kn
– pravne osobe koje obavljaju promet roba i
   usluga iz područja trgovine                                     1.000 kn
– pravne osobe iz područja ugostiteljstva i turizma     1.000 kn
– pravne osobe koje obavljaju obrtničke djelatnosti   1.000 kn
– fizičke osobe koje obavljaju samostalnu djelatnost,
   samostalni ugostitelji,
trgovačke i zabavne radnje        600 kn
– proizvodne i uslužne djelatnosti                                   400 kn
– pravne osobe koje se bave bankarskim,
   mjenjačkim, platno-prometnim,
osiguravajućim i
   ostalim financijskim poslovima, organiziranje igara
   na sreću za
svoje poslovne jedinice                         1.000 kn
– ostale pravne osobe                                                   300 kn

Poslovna jedinica u sastavu pravne i fizičke osobe (pogoni,
radionice i sl.) plaćaju 50 % propisanog iznosa, ako im je sjedište na području
Općine Lovinac.
Ako je na istom objektu istaknuto više naziva iste pravne i fizičke osobe, plaća
se samo jedan od spomenutih iznosa.
Ako je radnja ili poduzeće u vlasništvu više osoba, plaća se samo jedan iznos
poreza.

Članak 17.

Tvrtkom odnosno nazivom u smislu članka 14. ove Odluke smatra se tvrtka odnosno
naziv pod kojim poduzeće ili radnja posluje, osim natpisa na klupama, stolovima
i otvorenim prodajnim mjestima na tržnici na kojima se prodaju živežne
namirnice, natpisi što ih građevinske firme ističu na gradilištima, te nazivi
poslovnih jedinica koje ne posluju s trećim osobama.

Članak 18.

Porez na tvrtku plaća se unaprijed za tekuću godinu u roku 15 dana od dana
dostave rješenja kojim je porez na tvrtku utvrđen.
Ako se tvrtka upiše u registar tijekom godine, porez na tvrtku plaća se
proporcionalno broju mjeseci do konca godine (uključujući i mjesec u kojem je
tvrtka upisana), odnosno na isti način se plaća porez na tvrtku ako se tvrtka
ispiše iz registra tijekom godine (uključujući i mjesec u kojem je tvrtka
ispisana).

Članak 19.

Obveznik poreza na tvrtku dužan je tvrtku ili naziv, promjenu naziva, odnosno
tvrtke i svaku drugu promjenu što utječe na visinu poreza prijaviti nadležnoj
ispostavi Porezne uprave u roku 15 dana od dana upisa u registar, odnosno
nastale promjene.

Članak 20.

Porez na tvrtku ne plaćaju:
– državni organi, jedinice lokalne uprave i samouprave, fondovi i pravne osobe
iz područja društvenih djelatnosti,
– poduzeća za zapošljavanje invalida, ako od ukupnog broja zaposlenih
zapošljavaju 40 % ili više invalidnih osoba, rehabilitiranih osoba i osoba koje
su na rehabilitaciji te fizičke osobe, invalidi Domovinskog rata koji samostalno
obavljaju djelatnost,
– obveznici poreza na tvrtku koji ne obavljaju djelatnost.

*5. Porez na korištenje javnih površina*
Članak 21.

Porez na korištenje javnih površina plaćaju pravne i fizičke osobe koje koriste
javne površine.
Obveznik poreza na korištenje javnih površina iz prethodnog stavka ovog članka
je svaka pravna i fizička osoba koja koristi javnu površinu za postavljanje
objekata i naprava privremenog karaktera.

Članak 22.

Porez na korištenje javnih površina plaća se unaprijed prilikom dobivanja
rješenja kojim je porez na korištenje javne površine utvrđen.

Članak 23.

Porez na koriđtenje javnih povrđina plaăaju pravne i fizičke osobe po m˛
povrđine u dnevnom iznosu od:
a) za kioske                                       1,5 kn
b) pokretne naprave                           1,0 kn
c) ljetne terase                                    0,50 kn
d) zabavne sadržaje                           1,0 kn
e) za blagdane za 1 dan (a, b, c i d)    30 kn

Obveznici poreza dužni su Jedinstvenom upravnom odjelu Općine
Lovinac dostaviti podatke o mjestu postavljanja pokretne naprave, kao i o svim
promjenama pri postavljanju istih, a sve u roku 15 dana od nastanka promjene u
postavljanju pokretne naprave.

*6. Porez na neobrađeno obradivo poljoprivredno zemljište*
Članak 24.

Porez na neobrađeno obradivo poljoprivredno zemljište plaća se po jednom hektaru
neobrađenog obradivog poljoprivrednog zemljišta godišnje u sljedećim iznosima:
– oranica             300,00 kn
– povrtnjak          400,00 kn
– voćnjak             200,00 kn
– livada                100,00 kn.
Porez na neobrađeno obradivo poljoprivredno zemljište ne plaća se na zemljište
koje je povjereno na privremeno upravljanje Općini Lovinac.

Članak 25.

Porez na neobrađeno obradivo poljoprivredno zemljište obračunava se godišnje i
plaća se u roku od 15 dana po dobivanju rješenja.
Obveznici poreza na neobrađeno obradivo poljoprivredno zemljište moraju
dostaviti Poreznoj upravi, Ispostava Gospić, podatke o kat. čestici, površini i
kulturi zemljišta koje se ne obrađuje i to najkasnije do 31. ožujka godine za
koju se utvrđuje porez.

*7. Porez na nekorištene poduzetničke nekretnine*
Članak 26.

Porez na nekorištene poduzetničke nekretnine plaća se na nekretnine namijenjene
obavljanju poduzetničke djelatnosti (proizvodni i drugi poslovni prostori) koje
se ne koriste.
Pod nekorištenim poduzetničkim nekretninama iz stavka 1. ovog članka smatraju se
nekretnine u kojima se ne obavlja djelatnost godinu dana.

Članak 27.

Obveznik poreza na nekorištene poduzetničke nekretnine je fizička ili pravna
osoba, vlasnik nekretnina.

Članak 28.

Osnovica poreza na nekorištene poduzetničke nekretnine je površina nekretnina
izražena u četvornim metrima.

Članak 29.

Porez na nekorištene poduzetničke nekretnine plaća se u visini 15,00 kuna po
četvornom metru otvorene i zatvorene površine poduzetničke nekretnine.

Članak 30.

Porez na nekorištene poduzetničke nekretnine ne plaća se na nekretnine koje su
povjerene na privremeno upravljanje Općini Lovinac.
Porez na nekorištene poduzetničke nekretnine ne plaća se za nekretnine koje
imaju svojstvo kulturnog dobra prema Zakonu o zaštiti i očuvanju kulturnih
dobara (»Narodne novine« br. 69/99).
Oslobađanje od plaćanja poreza na nekorištene poduzetničke nekretnine moguće je
u slučaju više sile, prirodnih nepogoda ili ako postoje druge zapreke njihovu
korištenju (rješenje nadležnog organa da nekretnine ne udovoljavaju uvjetima za
obavljanje djelatnosti).

Članak 31.

Porez na nekorištene poduzetničke nekretnine obračunava se godišnje i plaća
kvartalno. Obveznici poreza na nekorištene poduzetničke nekretnine moraju
dostaviti podatke o nekorištenim poduzetničkim nekretninama nadležnoj ispostavi
Porezne uprave i to najkasnije do 31. ožujka godine za koju se obračunava porez.

*8. Porez na neizgrađeno građevinsko zemljište*
Članak 32.

Porez na neizgrađeno građevinsko zemljište plaćaju pravne i fizičke osobe koje
su vlasnici neizgrađenog građevinskog zemljišta.
Pod neizgrađenim građevinskom zemljištem iz stavka 1. ovog članka smatra se
zemljište koje se nalazi unutar granica građevinskog područja naselja, na kojem
se u skladu s prostornim planom mogu graditi građevine za stambene, poslovne i
druge namjene, a na kojemu nije izgrađena nikakva građevina.
Neizgrađenim građevinskim zemljištem smatra se i zemljište na kojemu postoji
privremena građevina za čiju izgradnju nije potrebno odobrenje za gradnju, kao i
zemljište na kojemu se nalaze ostaci nekadašnje građevine.

Članak 33.

Porez na neizgrađeno građevinsko zemljište plaća se u visini od 0,50 kuna po
četvornom metru neizgrađenog građevinskog zemljišta.

Članak 34.

Porez na neizgrađeno građevinsko zemljište ne plaća se na nekretnine:
– koje su povjerene na privremeno upravljanje Općini Lovinac i
– čiji vlasnici imaju uredno prijavljeno prebivalište na području Općine
Lovinac.

Članak 35.

Porez na neizgrađeno građevinsko zemljište obračunava se godišnje, a plaća se u
roku 15 dana od dana dobivanja rješenja.
Obveznici poreza na neizgrađeno građevinsko zemljište moraju dostaviti podatke o
kat. čestici i površini neizgrađenog građevinskog zemljišta Poreznoj upravi,
Ispostava Gospić i to najkasnije do 31. ožujka godine za koju se utvrđuje porez.

PROVEDBENE ODREDBE

Članak 36.

Općina Lovinac, poslove utvrđivanja, nadzora, naplate i ovrhe radi naplate
općinskih poreza, propisanih ovom Odlukom, u cijelosti prenosi na Poreznu
upravu, Ispostava Gospić, osim poreza propisanog u glavi 6.
Poreznoj upravi za obavljanje poslova iz stavka 1. ovog članka pripada naknada u
iznosu od 5 % ukupno naplaćenih prihoda.

Članak 37.

Porezna uprava je dužna do 15. u mjesecu, za prethodni mjesec, Općini Lovinac
dostavljati izvješća o utvrđenim i naplaćenim porezima.

Članak 38.

Ovlašćuje se nadležna organizacija platnog prometa zadužena za naplatu javnih
prihoda da naknadu Poreznoj upravi obračuna i uplati u Državni proračun i to do
zadnjeg dana u mjesecu za protekli mjesec.

PRIJELAZNE I ZAVRŠNE ODREDBE

Članak 39.

Kaznene i prekršajne odredbe o zastari, obnovi postupka i žalbenom postupku
propisane Zakonom o porezu na dohodak i Zakonom o financiranju jedinica lokalne
i područne (regionalne) samouprave jednako se primjenjuju i za poreze propisane
ovom Odlukom.

Članak 40.

Ova Odluka stupa na snagu u roku od osam dana nakon objave u «Glasniku« Općine
Lovinac, osim odredbi o prirezu porezu na dohodak koje stupaju na snagu osmog
dana od dana objave u »Narodnim novinama«.
Odredbe ove Odluke primjenjivat će se od 1. 1. 2007. godine.

Članak 41.

Danom stupanja na snagu ove Odluke prestaje važiti Odluka o općinskim porezima
Općine Lovinac (»Narodne novine« br. 16/02).

Klasa: 400-08/06-01/25
Urbroj: 2125/10-06-01
Lovinac, 23. studenoga 2006.

Predsjednik Općinskog vijeća
**Anđelka Sekulić**, v. r.

Odluka, NN 6/2007-288
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)